PRITARTA

Ukmergės rajono savivaldybės

tarybos 2023 m. kovo 30 d.

sprendimu Nr. 7-77



**Uždarosios akcinės bendrovės**

**„Ukmergės autobusų parkas“**

**2023–2026 m. strateginis veiklos planas**

**TURINYS**

**I. BENDROSIOS NUOSTATOS \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 4**

**II. BENDROVĖS PAGRINDINĖ VEIKLA \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 4**

**III. VEIKLOS LŪKESČIAI: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 6**

**1. Ilgalaikė nauda akcininkui \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 6**

**2. Savivaldybei svarbių funkcijų užtikrinimas \_\_\_\_\_\_\_\_\_\_\_\_\_\_\_\_\_\_\_\_\_\_\_ 6**

**3. Stiprybių, silpnybių, galimybių, grėsmių analizė \_\_\_\_\_\_\_\_\_\_\_\_\_\_\_\_\_\_\_ 7**

**4. PEST analizė \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 7**

**5. Pažangi, efektyvi veikla \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 8**

**6. Naujos veiklos įgyvendinimas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 10**

**7. Skaidrumas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 10**

**8. Socialinė atsakomybė \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 10**

**9. Klientų aptarnavimo kokybė \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 10**

**IV. ATSKAITOMYBĖ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ 11**

**I SKYRIUS**

**BENDROSIOS NUOSTATOS**

UAB „Ukmergės autobusų parkas“ strateginis veiklos planas 2023-2026 metams

parengtas vadovaujantis Ukmergės rajono savivaldybės Administracijos 2022 m. lapkričio 29 d. raštu Nr. (6.23E)18-5576 „Dėl Ukmergės rajono savivaldybės lūkesčių rašto pateikimo UAB „Ukmergės autobusų parkas“. Bendrovė vykdydama veiklą prisideda prie Ukmergės rajono savivaldybės 2021–2027 m. strateginio plėtros plano, patvirtinto Ukmergės rajono savivaldybės tarybos 2021 m. gegužės 27 d. sprendimu Nr. 7-125, įgyvendinimo.

**II SKYRIUS**

**BENDROVĖS PAGRINDINĖ VEIKLA**

UAB „Ukmergės autobusų parkas“ įsteigta 1991 m. gruodžio 19 d. reorganizavus Ukmergės transporto paslaugų įmonę. Bendrovė yra ribotos civilinės atsakomybės juridinis asmuo – akcinio kapitalo įmonė, kurios įstatinis kapitalas padalytas į akcijas. Ji veikia vadovaudamasi LR Konstitucija, LR civiliniu kodeksu, LR įstatymais, Vyriausybės nutarimais, kitais norminiais aktais ir bendrovės įstatais. Nuo įsteigimo laikotarpio pradžios bendrovė nėra įsteigusi filialų, turinčių atskirą buveinę. Bendrovės registracijos adresas: Deltuvos g. 33, Ukmergėje, administracijos buveinės adresas: Vytauto g. 111. UAB „Ukmergės autobusų parkas“ įstatinis kapitalas sudaro 614 655 eurų, įstatinis kapitalas padalytas į 211 950 parastųjų vardinių akcijų, vienos akcijos nominali vertė – 2,90 eur. Bendrovės struktūra Bendrovės steigėjas ir vienintelis akcininkas yra Ukmergės rajono savivaldybė. Įmonės savininko teises ir pareigas įgyvendinanti institucija – Savivaldybės administracijos direktorius. Aukščiausias bendrovės valdymo organas yra visuotinis akcininkų susirinkimas, Savivaldybes administracijos direktoriaus raštiški sprendimai prilyginami visuotinio akcininkų susirinkimo sprendimams. Kai kuriuos bendrovės įstatuose numatytus sprendimus Savivaldybės administracijos direktorius gali priimti tik vadovaudamasis Savivaldybės tarybos sprendimais. 2023 m. vasario mėn. 10 d. UAB „Ukmergės autobusų parkas“ direktoriumi penkerių metų kadencijai paskirtas Rimvydas Olšauskas. Remiantis UAB „Ukmergės autobusų parkas“ įstatais, bendrovėje stebėtojų taryba ir valdyba nėra sudaroma.

Šiuo metu bendrovė vykdo dvi pagrindines veiklas:

1. Nuo įsteigimo (1991 m. gruodžio 19 d.) užtikrina keleivių pervežimus miesto ir priemiesčio reguliariaisiais susisiekimo maršrutais Ukmergės rajone ir mieste;
2. 2022 m. lapkričio 1 d. pradėjome teikti mišrių komunalinių atliekų surinkimo ir tvarkymo paslaugas Ukmergės rajono gyventojams ir įmonėms.

2023 m pradžioje bendrovėje dirbo 73 darbuotojai. Iš jų :

* 31 vairuotojai – konduktoriai,
* 7 vairuotojai,
* 8 remonto darbininkai,
* 16 aptarnaujančio personalo darbuotojai,
* 11 administracijos darbuotojų ir tarnautojų.

Keleivių pervežimui 2023 m. pradžioje buvo naudojami ­­­­­ 32 autobusai : iš jų – 14 miesto pervežimams ir 18 priemiestiniams ir užsakomiesiems pervežimams.. Šiuo metu miesto maršrutus aptarnaujančių autobusų vidutinis amžius yra 12,2 metų, o priemiesčio maršrutuose dirbančių – 12,1 metų.

Eksploatuojamų autobusų struktūra:

MIESTO maršrutuose

|  |  |  |  |
| --- | --- | --- | --- |
| Eil. Nr. | Autobuso markė | Pagaminimo metai | Autobusų skaičius (vnt.) |
| 1. | DAF SB250 | 2002 | 6 |
| 2. | Castrosua Versus | 2014 | 6 |
| 3. | Isuzu Novocity Life | 2019 | 1 |
| 4. | Isuzu Citibus | 2022 | 1 |

PRIEMIESČIO maršrutuose

|  |  |  |  |
| --- | --- | --- | --- |
| Eil. Nr. | Autobuso markė | Pagaminimo metai | Autobusų skaičius (vnt.) |
| 1. | VW LT35 | 2005 | 1 |
| 2. | Volvo B6 | 1998 | 1 |
| 3. | Volvo B6 | 1996 | 2 |
| 4. | Volvo B6 | 1999 | 1 |
| 5. | MAN14.280 | 2005 | 1 |
| 6. | Isuzu Harmony MAN | 2007 | 1 |
| 7. | SETRA S 315 UL | 2000 | 1 |
| 8. | SETRA S315 | 2001 | 1 |
| 9. | Volswagwen Crafter | 2017 | 1 |
| 10 | Ugur Karoser | 2018 | 2 |
| 11. | Isuzu Turquoise | 2019 | 2 |
| 12. | Isuzu Turquoise | 2020 | 4 |

Bendrovės eksploatuojamų atliekų verslo automobilių struktūra

|  |  |  |  |
| --- | --- | --- | --- |
| Eil. Nr. | Markė | Pagaminimo metai | Vienetai |
| 1. | VOLVO FM | 2018 | 1 |
| 2. | VOLVO FM | 2016 | 3 |
| 3. | DAF FAN CF75 | 2010 | 1 |
| 4. | MB 2532 | 2009 | 1 |
| 5. | MB Sprinter 315 | 2007 | 1 |
| 6. | MB Actros 1832K | 2006 | 1 |
| 7. | SCANIA P93M | 1994 | 1 |

**III SKYRIUS**

**VEIKLOS LŪKESČIAI**

1. **Ilgalaikė nauda akcininkui**

Siekiame užtikrinti kokybiškas ir šiuolaikiškas viešąsias keleivių vežimo bei atliekų tvarkymo paslaugas Ukmergės miesto ir rajono gyventojams. Dalyvausime ES struktūrinių fondų remiamose programose ir naudosimės jų parama įsigyjant naujus autobusus, atliekų išvežimo automobilius. Ieškosime būdų, kaip pritraukti lėšas naujos remonto bazės įrengimui ir įrangos atnaujinimui. Ilgainiui iš atliekų verslo gaunamas pelnas leis kompensuoti dalį nuostolingų autobusų maršrutų generuojamų nuostolių. Ilgalaikėje perspektyvoje įmonė dirbs taip, kad savivaldybei nereiks skirti dotacijų nuostolingai keleivių pavėžėjimo paslaugai kompensuoti. Turime daugiau uždirbti iš papildomų įmonės paslaugų, tokių kaip:

1. Trumpalaikė autobusų nuoma išvykoms ir kelionėms,

2. Ilgalaikės autobusų nuomos sutartys su įmonėmis darbuotojų pavėžėjimui į/iš darbo,

3. Vidinės ir išorinės autobusų plotų nuomos reklaminei informacijai,

4. Didesnis mėnesinių bilietų pardavimas įmonėms, kaip savų darbuotojų skatinimo priemonė,

5. Teikiant mokamas paslaugas gyventojų stambiagabaričių atliekų iškraustymo poreikiams patenkinti,

6. Teikiant mokamas paslaugas įmonėms ir gyventojams tvarkant statybines atliekas.

1. **Savivaldybei svarbių funkcijų užtikrinimas**

UAB „Ukmergės autobusų parkas“ pagal vidinių sandorių pagrindu sudarytas sutartis su Ukmergės rajono savivaldybe teikia sekančias paslaugas miesto ir rajono gyventojams:

2.1. Vežame keleivius 26 priemiesčio ir 8 miesto maršrutais. Priemiesčio maršrutus aptarnauja 18, miesto 14 autobusų. 2023 m. antrame pusmetyje turėtume įsigyti keturis naujus suslėgtomis dujomis varomus miesto tipo autobusus. 2023 m. bėgyje Susisiekimo ministerija turėtų paskelbti kvietimą naujų elektrinių miesto tipo autobusų įsigijimui su ES struktūrinių fondų parama. Pavykus įsigyti 6 naujus elektrinius autobusus, 2024 m. pabaigoje Ukmergės miesto keleiviai būtų aptarnaujami naujais autobusais. 2023 m. pabaigoje arba 2024 m. pradžioje bus organizuojamas naujas kvietimas, pasinaudojant ES parama, įsigyti naujus priemiesčio tipo elektrinius autobusus. Devyni nauji autobusai pilnai patenkintų mūsų poreikius. Tokiu atveju turimas autobusų parkas būtų pilnai atnaujintas.

2.2. Surenkame ir išvežame mišrias komunalines bei stambiagabarites atliekas. Šiai paslaugai atlikti naudojame 10 specialiosios paskirties automobilių. Vieną iš šių automobilių įsigijome 2023 m. pradžioje. Tai naujas IVECO markės automobilis skirtas mišrių komunalinių atliekų konteineriams aptarnauti. Siekiant savalaikiai ir kokybiškai atlikti komunalinių atliekų surinkimą ir išvežimą, dar šiais metais, yra būtina įsigyti naują atliekų surinkimo automobilį su manipuliatoriumi, kuris būtų skirtas stacionarių konteinerių aptarnavimui. Mat nuo 2024 m. sausio 1 d. įmonė turėtų pradėti teikti antrinių atliekų (stiklo, plastiko, pakuočių) surinkimo ir išvežimo paslaugas miesto ir rajono gyventojams bei įmonėms. Tokio automobilio įsigijimas mums leistų apsisaugoti nuo dažnų turimų automobilių (2) gedimų, užtikrinant kokybišką paslaugą mūsų klientams.

1. **PEST analizė**

**Politiniai-teisiniai veiksniai**

Savo veikloje vadovaujamės Lietuvos Respublikos įstatymais ir poįstatyminiais aktais, Lietuvos Respublikos Vyriausybės nutarimais, Susisiekimo ir Aplinkos ministrų įsakymais, Lietuvos transporto saugos administracijos nutarimais, Ukmergės rajono savivaldybės tarybos sprendimais, bendrovės nuostatais ir kitais teisės aktais. Įmonės veiklai didžiulę reikšmę turi valstybinė bei Europos Sąjungos politika susijusi su viešojo transporto , gamtos apsaugos sektoriais.

**Ekonominiai veiksniai**

Įmonės finansinė būklė tiesiogiai priklauso nuo valstybės ekonominės situacijos, Vyriausybės sprendimų, kurie liečia mokesčių, minimalaus atlyginimo pasikeitimus. Bankų kreditavimo sąlygos, Euribor pokyčiai, 2013 m. Ukmergės savivaldybės tarybos nustatytos keleivių vežimo kainos, kuro ir energetinių resursų kainų pokyčiai taip pat daro labai didelę įtaką finansiniams rezultatams. Taip pat esame veikiami konkurencijos keleivių vežimo sektoriuje dėl esamų ir naujų vežėjų atsiradimo.

**Socialiniai veiksniai**

Gyventojų, o tuo pačiu ir keleivių skaičiaus mažėjimas, tiesiogiai atsiliepia įmonės rezultatams. Turime atsižvelgti į tai, kad reguliarius autobusų maršrutus dubliuoja mokyklinis transportas. Augant ir gerėjant gyventojų pragyvenimo lygiui, dalis mūsų keleivių persėda į nuosavus automobilius. Didžiąją mūsų keleivių dalį sudaro senjorai, socialiai remtini asmenys, moksleiviai.

**Technologiniai veiksniai**

Ženkliai pabrangę energetiniai kaštai verčia diversifikuoti automobiliuose naudojamus kuro šaltinius. Šiuo metu naudojame dyzelinu bei suslėgtomis gamtinėmis dujomis varomus automobilius. Palaipsniui turime pereiti prie elektrinių transporto priemonių. Norint iš to gauti maksimalų efektą turime įsirengti saulės elektrinę. Valdymo, kontrolės procesams optimizuoti turime pasitelkti šiuolaikines informacines technologijas. Mažėjantis rajono gyventojų, o tuo pačiu ir mūsų pervežamų keleivių skaičius įtakoja mūsų sprendimus pereinant prie mažesnių ir ekonomiškesnių transporto priemonių.

1. **Stiprybių, silpnybių, galimybių, grėsmių analizė**

**Stiprybės:**

1. Patyrę, kvalifikuoti, kompetetingi darbuotojai.
2. Geras vidinis mikroklimatas.
3. Pastovūs autobusų maršrutai ir nusistovėję keleivių srautai.
4. Dauguma patyrusių Atliekų grupės darbuotojų.
5. Aiškūs komunalinių atliekų surinkimo maršrutai.
6. Valstybinių kelių tankis vienas didžiausių apskrityje.

**Silpnybės:**

1. Sena ir atsilikusi remonto techninė bazė.
2. Dėl didelio atstumo tarp remonto bazės ir stoties yra patiriamos ženklios išlaidos.
3. Didžiajai daliai senų autobusų bei atliekų tvarkymo automobilių reikalinga brangi priežiūra ir dažnas remontas.
4. Neprognozuojamas energetinių išteklių, darbuotojų atlyginimų augimas.
5. Sena technika nėra patraukli keleiviams.
6. Ribotos finansinės galimybės naujos technikos įsigijimui bei darbuotojų motyvacijai.
7. Netolygūs keleivių srautai darbo dienos bėgyje.
8. Konkurencija su asmeniniu transportu, kai pastarasis juda greičiau bei su juo galima nuvykti iki konkrečios kelionės vietos.
9. Žvyro kelių dalis viena didžiausių apskrityje.

**Galimybės:**

1. Dalyvavimas viešojo transporto atnaujinimo projektuose.
2. Maršrutų optimizavimas.
3. Bendrovės įvaizdžio bei paslaugų kokybės gerinimas.
4. Operatyvus reagavimas į keleivių bei atliekų rūšiuotojų poreikius.
5. Įmonės paslaugų spektro plėtimas:
   1. autobusų nuoma fiziniams ir juridiniams asmenims,
   2. autobusų nuoma įmonių darbuotojų pavėžėjimui į/iš darbo,
   3. autobusų nuoma „mobiliajai“ reklamai,
   4. konteinerių nuoma statybinių atliekų išvežimui.

**Grėsmės:**

1. Sena remonto bazė ir prastos darbuotojų darbo bei poilsio sąlygos didina riziką prarasti geriausius darbuotojus.
2. Pasenusi remonto bazės įranga neleidžia visapusiškai remontuoti automobilių, tenka naudotis išorės autoservisų pagalba, kuri ženkliai didina įmonės sąnaudas.
3. Nekonkurencingas atlygis už darbą neskatina įsidarbinti jaunesnius žmones, o esamų darbuotojų amžiaus vidurkis siekia apie 55 metus.
4. Dalis priemiesčio kelių yra prastos būklės, o tai atsiliepia į technikos gedimus ir nesavalaikį paslaugos atlikimą.
5. **Pažangi ir efektyvi įmonė**

UAB „Ukmergės autobusų parkas“ naudojasi 1961 m. pastatytomis remonto dirbtuvėmis autobusų bei atliekų verslo automobilių remontui ir priežiūrai, darbuotojų buitinių poreikių užtikrinimui. Eksploatacijos metu dirbtuvės yra tvarkomos, prižiūrimos, atliekamas einamasis remontas. Šiuo metu turimas dirbtuvių pastatas neatitinka šiuolaikinių reikalavimų. Naudojamasi sena įranga, nėra galimybės sumontuoti automobilinius keltuvus, kurie palengvintų autošaltkalvių darbą, nes riboja stogo aukštingumas. Neturime šiuolaikinės šildymo ir vėdinimo sistemos. Turime investuoti į gamtosaugines priemones.

Siekiant tapti pažangia ir šiuolaikine įmone turime atlikti būtinas investicijas, kurioms yra reikalingas steigėjo sutikimas ir pritarimas. Norėdami efektyvinti veiklą bei gauti naudos iš naujų verslų turime atlikti sekančius žingsnius:

### 5.1. Esant galimybei ir derinant su miesto Bendruoju planu gal būtų įmanoma su autobusų stoties teritorija besiribojantį žemės sklypą, esantį Kareivinių gatvėje, priskirti mūsų įmonei.

5.2. Šioje teritorijoje suprojektuotame ir pastatytame pastate turėtume įkurdinti naujas remonto dirbtuves, kurios pakeistų dabar eksploatuojamas tiek fiziškai, tiek morališkai pasenusias dirbtuves.



Prie esamų remonto dirbtuvių Deltuvos g. 33, Ukmergėje, esančioje teritorijoje yra parkuojami autobusai. Į maršrutus autobusai išvyksta iš autobusų stoties iki kurios tenka nuvažiuoti penkis kilometrus į vieną pusę arba į dieną po dešimt kilometrų. Šis nuvažiuotas atstumas (0 eiga) įmonei generuoja tik išlaidas ir jokių pajamų. Pateikiamoje lentelėje yra informacija apie per kelis metus nuvažiuotą atstumą ir kiek tai kainuoja įmonei eurais.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Metai | Maršruto 1 km. savikaina | | | 0 eiga km/metams | | 0 eigos kaina metams, EUR | | |
| Miesto | Priemiesčio | Užsako-masis | Miesto | Priemiesčio | Miesto | Priemiesčio | Viso |
| 2018 | 1,62 | 1,33 | 0,99 | 21797 | 20222 | 35311,14 | 26895,26 | 62206,40 |
| 2019 | 1,61 | 1,36 | 0,76 | 20145 | 22667 | 32433,45 | 30827,12 | 63260,57 |
| 2020 | 1,68 | 1,51 | 0,77 | 17588 | 16088 | 29547,84 | 24292,88 | 53840,72 |
| 2021 | 1,83 | 1,73 | 0,82 | 17288 | 14124 | 31637,04 | 24434,52 | 56071,56 |
| 2022 | 2,22 | 1,67 | 0,88 | 24195 | 26671 | 53712,90 | 44540,57 | 98253,47 |
| **Viso nuo 2018 m.:** | | | | | | **182642,37** | **150990,35** | **333632,72** |

Įgyvendinus šį projektą galėtume teikti ir papildomas paslaugas išorės klientams:

1. Savivaldybės pavaldumo įstaigų ir įmonių automobilių remontas ir priežiūra. Atlikau analizę ir lentelėje žemiau pateikiu informaciją apie tai, kiek kainuoja savivaldybės pavaldumo įmonių ir įstaigų automobilių parko priežiūra ir remontas.

|  |  |  |
| --- | --- | --- |
| Naudotojas | Remontas ir tech. aptarnavimas | |
| 2021 | 2022 |
| **Viso:**  **Savivaldybė ir jos pavaldumo įmonės, įstaigos** | **253 248,59** | **357 384,40** |
| T.t „Ukmergės autobusų parkas“ | 45318,00 | 73412,32 |

1. Vežėjų, ūkininkų, kitų verslo subjektų transporto priemonių aptarnavimas ir remontas.
2. Vilniaus regiono savivaldybių mokyklinių autobusiukų remontas.
3. Plovyklos paslaugos specialiojo bei sunkiojo transporto priemonėms.
4. SGD užpylimo paslaugos išorės klientams.
5. Elektrinio transporto priemonių įkrovimo stotelių paslaugos.

Gaunamos papildomos pajamos galėtų būti investuojamas į esamo autobusų ir atliekų transporto priemonių parko atnaujinimą, autobusų bilietų kainų stabilumo palaikymą. Dabar turimų autobusų amžiaus vidurkis virš 12 metų.

Šiuolaikinės, draugiškos gamtai remonto dirbtuvės, tai ir socialiai atsakingos įmonės vizitinė kortelė bei užtikrintas darbuotojų gerbūvis bei saugios ir komfortiškos darbo sąlygos.

Pagal dabartines rinkos kainas tokio objekto pastatymas ir įrengimas kainuotų 2,5 – 3,0 mln. Eur. dar iki 1,0 mln. Eur. kainuotų specializuota įranga. Šio projekto įgyvendinimui ieškotume bankų ir struktūrinių fondų pagalbos. Pardavus dabar naudojamus pastatus Deltuvos gatvėje taip pat galėtume gauti reikalingų lėšų.

1. **Naujos veiklos įgyvendinimas**

2022 m. birželio mėn. 30 d. Ukmergės rajono savivaldybės taryba sprendimu Nr.7-180 „Dėl viešosios paslaugos teikėjo – atliekų tvarkytojo Ukmergės rajono savivaldybės teritorijoje skyrimo“ pavedė nuo 2022 m. lapkričio mėn. 1 d. teikti atliekų tvarkymo paslaugą. Turime surinkti ir išvežti utilizavimui ar perdirbimui mišrias komunalines ir stambiagabarites atliekas. Turime pasiruošti ir perimti antrinių atliekų rinkimą ir išvežimą, tikėtina nuo 2024 m. sausio mėn. 1 d. Sėkmingam ir pelningam atliekų verslo organizavimui turime atnaujinti įsigytą atliekų tvarkymo techniką.

1. **Skaidrumas**

Mums svarbus visuomenės pasitikėjimas, todėl vykdydami savo veiklą remiamės sąžiningumo ir skaidrumo principais, teikdami prioritetą mūsų klientų interesams. Mūsų darbuotojai vengia asmeninių ir viešųjų interesų konflikto, nesiekia asmeninės naudos. Mes netoleruojame kyšininkavimo, piktnaudžiavimo pareigomis, protekcionizmo ir sukčiavimo. Taikome veiksmingas priemones, užtikrinančias, kad visi paslaugų, prekių ir rangos darbų pirkimai būtų vykdomi skaidriai, laikantis lygiateisiškumo, nediskriminavimo, abipusio pripažinimo ir proporcingumo reikalavimų. Nepripažįstame sukčiavimo, kyšininkavimo ar kitų neleistinų, konkurenciją ribojančių veiksmų. Įmonėje galioja Viešųjų pirkimų organizavimo tvarka, kuria vadovaujamės vykdydami viešuosius pirkimus.

1. **Socialinė atsakomybė**

UAB „Ukmergės autobusų parkas“ siekiame tapti socialiai atsakinga įmone. Mums svarbu, kad darbuotojai savo darbo vietose jaustųsi saugiai. Darbuotojų darbo vietų rizikai įvertinti bus atliktas „Darbo vietų profesinės rizikos veiksnių tyrimas“ įvertinant darbuotojų profesines rizikas, fizinius, fizikinius, biologinius, cheminius veiksnius.

Mums svarbi darbuotojų nuomonė ir bendradarbiavimas su įmonės profsąjunga. Pagal kolektyvinę sutartį su įmonės profsąjunga esame įsipareigoję, vieną kartą metuose, kelti darbuotojų atlyginimą. Turime sukurti darbuotojų motyvavimo sistemą. Galime išrinkti: Geriausią autobuso vairuotoją, geriausią atliekų grupės darbuotoją, geriausią remontininką, geriausią administracijos darbuotoją, kultūringiausią darbuotoją ir pan.. Taip galėtume išrinkti metų bėgyje labiausiai prie įmonės tikslų įgyvendinimo prisidėjusius darbuotojus bei juos paskatinti.

Bendradarbiavimas su rajono seniūnijomis leis aktualiai reaguoti ir atsižvelgti į vietos bendruomenių problemas ir poreikius planuojant autobusų maršrutus bei organizuojant atliekų surinkimą ir išvežimą iš konkrečių teritorijų. Tikslinga susitikinėti su seniūnijų darbuotojais ir kartu spręsti vietos problemas.

Vykdant viešuosius pirkimus atsižvelgsime į partnerių ir tiekėjų socialinės atsakomybės tikslus bei vykdomas veiklas. Perkant prekes ir paslaugas atsižvelgsime į tai ar rangovai turi įsidiegę aplinkos vadybos standartus, yra įsipareigoję darbus organizuoti taip, kad būtų išvengta galimo neigiamo poveikio aplinkai, atsakingai tvarko gamybos metu susidarančias atliekas ir gali pateikti tai patvirtinančius dokumentus. Atsižvelgsime į potencialių tiekėjų siekį mažinti elektros energijos suvartojimą, kuro sąnaudas, pakuotės dydį ir kt.

1. **Klientų aptarnavimo kokybė**

Klientų aptarnavimo kokybę galima pagerinti pirmiausiai tuo klausimu dirbant su savo darbuotojais. Siekiant didinti bendrovės paslaugų kokybės lygį, yra būtina kelti darbuotojų darbingumo ir kompetencijos lygį, pasirūpinti tinkama darbuotojų motyvacija ir užtikrinti galimybes darbuotojams tobulėti, kartu siekiant bendrų bendrovės tikslų. Gerinant vidinę bendrovės atmosferą, reikia ugdyti bendrą bendrovės kultūrą.

Siekiant, kad keleiviai labiau naudotųsi viešuoju transportu, privalome rūpintis, kad sklandžiai vyktų autobusų parko atnaujinimas, kad jie būtų tvarkingi ir švarūs, geros techninės būklės. Turime išbandyti, o pasiteisinus, įdiegti galimybę keleiviams naudosis internetu vykstant mūsų autobusais. Vairuotojų ir dispečerinės darbuotojų elgesys turi atspindėti aukštą mūsų įmonės aptarnavimo kultūrą.

**IV SKYRIUS**

**ATSKAITOMYBĖ**

Kasmet, iki balandžio 1 d., įmonės vadovas parengia ir pateikia savivaldybės administracijos direktoriui metinę veiklos strategijos įgyvendinimo per ataskaitinį laikotarpį ataskaitą, kuri rengiama vadovaujantis Ukmergės rajono savivaldybės tarybos nustatyta Ukmergės rajono savivaldybės valdomų uždarųjų akcinių bendrovių pasiektų veiklos tikslų vertinimo tvarka.

Kiekvienais metais savivaldybės administracijos direktorius turi įvertinti įmonės pasiektų veiklos tikslų atitiktį jos nustatytiems veiklos tikslams.

Pasiektų metinių veiklos tikslų atitikimas vertinamas pagal numatytus trumpalaikius (metinius) tikslus ir tiems tikslams įgyvendinti iškeltų uždavinių įvykdymą. Bendrovei pasiekus daugiau kaip pusę numatytų yra laikoma, kad įmonė įvykdė strategijoje numatytus trumpalaikius tikslus.

**Planuojamų ekonominių rodiklių prognozės 2023–2026 m. laikotarpiui**

|  |  |  |  |  |  |
| --- | --- | --- | --- | --- | --- |
| Rodiklio pavadinimas | Mato vnt, | Planuojamos rodiklių reikšmės | | | |
| 2023 m. | 2024 m. | 2025 m. | 2026 m. |
| Pardavimo pajamos | Tūkst. Eur. | 1300,00 | 1400,00 | 1450,00 | 1483,00 |
| Pardavimo savikaina | Tūkst. Eur. | 840,00 | 850,00 | 855,00 | 860,00 |
| Bendrosios ir administracinės sąnaudos | Tūkst. Eur. | 330,00 | 340,00 | 350,00 | 370,00 |
| Grynasis pelnas (nuostolis) | Tūkst. Eur. | 55,00 | 70,00 | 80,00 | 200,00 |
| EBITDA marža | Proc. | 18,00 | 17,00 | 23,00 | 25,00 |
| Turto pelningumas (ROA) | Proc. | 3,90 | 3,80 | 4,60 | 4,1 |
| Nuosavo kapitalo pelningumas (ROE) | Proc. | 4,00 | 5,00 | 5,70 | 6,2 |

**Planuojamos veiklos prognozės 2023–2026 m. laikotarpiui**

|  |  |  |  |  |
| --- | --- | --- | --- | --- |
| Tikslo pavadinimas | Metai | | | |
| 2023 | 2024 | 2025 | 2026 |
| Remonto bazės stiprinimas | Ratų montavimo stendo įsigijimas. | Remonto įrangos atnaujinimas | Remonto įrangos įsigijimas. | Remonto įrangos atnaujinimas |
| Turimų keleivių pervežimo transporto priemonių atnaujinimas | Įsigyti 2 – 4 autobusus. Dalyvauti skelbiamuose ekologiško tr. (autobusų) įsigijimo programose. | Įsigyti 2-4 elektrobusus. Dalyvauti skelbiamuose ekologiško tr. (autobusų) įsigijimo programose. | Įsigyti 2-4 elektrobusus. Dalyvauti skelbiamuose ekologiško tr. (autobusų) įsigijimo programose. | Įsigyti 2-4 elektrobusus. Dalyvauti skelbiamuose ekologiško tr. (autobusų) įsigijimo programose. |
| Turimo šiukšliavežių automobilių parko atnaujinimas | Įsigyti 1 naują šiukšliavėžę | Įsigyti 1 naują šiukšliavėžę | Įsigyti 1 naują šiukšliavėžę | Įsigyti 1 naują šiukšliavėžę |
| Keleivių srautų analizė vietinio (miesto ir priemiesčio) reguliaraus susisiekimo maršrutuose | 15-25 % esamų vietinio (miesto ir priemiesčio) maršrutų keleivių srautų ištyrimas | 15-25 % esamų vietinio (miesto ir priemiesčio) maršrutų keleivių srautų ištyrimas | Pasiruošti elektroninio bilieto paslaugos teikimui | Įdiegti elektroninio bilieto sistemą |
| Teikiamų paslaugų kokybės ir bendrovės įvaizdžio gerinimas | Vairuotojų – konduktorių, dispečerių aprūpinimas (atnaujinimas) apranga (uniforma) | Šiukšliavežių vairuotojų ir pagalbinių darbuotojų aprūpinimas darbine apranga | Vairuotojų – konduktorių, dispečerių aprūpinimas (atnaujinimas) apranga (uniforma) | Šiukšliavežių vairuotojų ir pagalbinių darbuotojų aprūpinimas darbine apranga |
| Keleivių ir vairuotojų -konduktorių kontrolė. | (400 – 500 patikrinimų per metus) | (400 – 500 patikrinimų per metus) | (400 – 500 patikrinimų per metus) | (400 – 500 patikrinimų per metus) |
| Savalaikis netinkamų naudoti atliekų konteinerių keitimas | 300 – 400 | 300 – 400 | 300 – 400 | 300 – 400 |
| Patrauklių darbo sąlygų darbuotojams užtikrinimas ir jų tobulėjimo skatinimas | Kasmet peržiūrėti darbuotojų darbo užmokestį, taikyti skatinimo priemones | | | |
| Rengti darbuotojų mokymus, kvalifikacijos kėlimo kursus (nuo 2 iki 4 mokymų kasmet) | Rengti darbuotojų mokymus, kvalifikacijos kėlimo kursus | Rengti darbuotojų mokymus, kvalifikacijos kėlimo kursus | Rengti darbuotojų mokymus, kvalifikacijos kėlimo kursus |

\_\_\_\_\_\_\_\_\_\_\_\_\_\_\_